Baška, Jaroslav, poslanec NR SR (2013-05-29):
Ďakujem veľmi pekne za slovo. Vážená pani predsedajúca, vážené kolegyne, vážení kolegovia, dovoľte mi predložiť novelu zákona č. 8/2009 Z. z. o cestnej premávke, ktorým sa vlastne dopĺňa zákon č. 145/1995 Z. z. o správnych poplatkoch. Ja poviem zasa na začiatku najskôr ten súčasný stav, ktorý je, a čo mienime teda zmeniť touto novelou zákona, ktorú spolu s kolegami predkladáme. V súčasnosti nie je možné z rôznych dôvodov prideliť evidenčné číslo, resp. to tzv. otypovanie, otypovanie, ktoré je potrebné na pridelenie evidenčného čísla rôznym vozidlám. A prišlo veľmi veľa dotazov na to na ministerstvo vnútra, ale aj mne, aby sme nejakým spôsobom vyriešili tie vozidlá, ktoré nemajú teda evidenčné číslo a nemôžu ho dostať z dôvodu toho, že nemajú technické osvedčenie vozidla, resp. toto technické osvedčenie vozidla je veľmi ťažké jednak z finančného hľadiska, ale aj z toho technického hľadiska vôbec dostať. My prichádzame s tou novelou zákona, že tie po domácky vyrobené rôzne vozidlá, či už sú to traktory, rôzne vlečky, ktoré majú občania, a nie je ich naozaj málo, ten odhad je niekde, keď máme tritisíc miest a obcí, určite medzi 20 až 30 pre jednu obec, čo sa týka týchto po domácky zhotovených traktorov a vlečiek, vlastne chcú nejakým spôsobom pri tých drobných lesných prácach, resp. poľnohospodárskych prácach vyjsť aj na miestne komunikácie, komunikácie III., II. a niekedy aj I. triedy, pretože v súčasnosti je to zakázané, pretože nemajú žiadne evidenčné číslo a sa aj tak trošku sťažovali, že niektorí policajti vlastne, samozrejme, plnili si svoju zákonnú povinnosť, dávali a mohli uložiť pokutu až do 500 eur za porušenie tohto zákona a mohli odobrať vodičský preukaz, tomu teda, samozrejme, kto mal vodičské oprávnenie až na dobu jedného roka. My touto novelou odstraňujeme a umožňujeme vlastne týmto malým roľníkom, ktorí používajú tieto po domácky vyrobené vozidlá, či už sú to traktory, rôzne prívesné vozíky, chodiť po cestách III. triedy miestnych komunikáciách a účelových komunikáciách. A, samozrejme, ak dostanú títo vlastníci, ktorí žiadajú o to, aby tieto po domácky vyrobené vozidlá mohli chodiť po komunikáciách III. triedy, takúto značku, zvláštne evidenčné číslo s písmenom C za určitý poplatok, ktorý je v súčasnosti vo výške 33 eur na rok, ale sme sa bavili aj s ľuďmi na ministerstve vnútra, že tento poplatok 33 eur by mal byť až na dobu troch rokov, čiže 11 eur za takéto jedno zvláštne evidenčné číslo na rok nie je veľa v porovnaní s tým, že mohli dostať pokutu do 500 eur, resp. odobrať vodičský preukaz až po dobu jedného roka, ktorí používajú tieto vozidlá a budú ich používať už aj s týmto zvláštnym evidenčným číslom po komunikáciách III. triedy, miestnych a účelových komunikáciách, tým to bude umožnené. A keď dostanú takéto evidenčné číslo, dokonca môžu požiadať o výnimku, ktorá aj teraz v súčasnosti je, ak už budú mať takéto evidenčné číslo, používať tieto po domácky vyrobené vozidlá aj na komunikáciách II., resp. I. triedy a resp. za zníženej viditeľnosti. Samozrejme, v tej žiadosti budú musieť títo majitelia uviesť teda, komu to patrí. Ak má číslo motora alebo ak má VIN nejakej tej karosérie, teda toho podvozku, ktorý má po domácky vyrobený a ďalšie takéto veci, musí priložiť aj fotografie tohto vozidla, na ktoré žiada toto zvláštne evidenčné číslo, podotýkam, na dopravnom inšpektoráte, nie na obvodnom úrade dopravy. A vlastne tento dopravný inžinier po zvážení všetkých tých okolností, samozrejme, na komunikácie za zníženej viditeľnosti nepustí taký traktor po domácky vyrobený, ktorý nemá žiadne svetlá. Tento dopravný inžinier, policajt vlastne rozhodne, či mu toto zvláštne evidenčné číslo obsahujúce písmeno C, bude pridelené. Spomínal som už, že táto výnimka bude zadarmo, že nebude sa týkať správnych poplatkov. A chceme to stihnúť, ak teda aj parlament, aj pán prezident dá, aby ešte tá druhá časť tohoročnej sezóny bola chytená, aby to platilo niekedy po tom 15. júli, resp. od 1. augusta tohto roku. Čo sa týka ministerstva financií, nám povedalo, že teda keď tá výnimka bude oslobodená od správnych poplatkov, že to bude mať negatívny vplyv na štátny rozpočet. Nebude to mať negatívny vplyv na štátny rozpočet, pretože udelením tohto zvláštneho evidenčného čísla sa platí jediný poplatok, za pridelenie tohto zvláštneho evidenčného čísla, ktorý bude vo výške 33 eur. A bude platiť, teda v druhom čítaní to zmeníme, to rozšírenie až po dobu troch rokov, nie jedného roka. My sme to chceli všetko zjednodušiť, nechceli sme ísť v rámci zákona o správnom konaní, pretože si myslím, že to nie je potrebné, sú občania, ktorí používajú naozaj tie po domácky vyrobené vozidlá a používajú ich na týchto komunikáciách III., II., zriedkakedy komunikáciách I. triedy, len párkrát do roka. Dostal som aj otázku, či tam treba nejaké zákonné poistenie. Už v súčasnosti každá poisťovňa má aj určitý poistný produkt na tieto zvláštne evidenčné čísla. Takže tam nebude problém. A je to len na tom majiteľovi, aby sa sám chránil, že si to zákonné poistenie zaplatí, pretože môže dôjsť ku rôznym kolíziám. Čiže toľko na úvod. Ja sa teším na rozpravu. Ďakujem veľmi pekne, pani podpredsedníčka.